CELEX: 32009D0360
Language: hu
Date: 2009-04-30 00:00:00
Title: 2009/360/EK: A Bizottság határozata ( 2009. április 30. ) a hulladékoknak az ásványinyersanyag-kitermelő iparban keletkező hulladék kezeléséről szóló 2006/21/EK európai parlamenti és tanácsi irányelv alapján történő jellemzésével kapcsolatos technikai követelmények kidolgozásáról (az értesítés a C(2009) 3013. számú dokumentummal történt)

1.5.2009   
            
            
               HU
            
            
               Az Európai Unió Hivatalos Lapja
            
            
               L 110/48
            
         
      A BIZOTTSÁG HATÁROZATA
   
   (2009. április 30.)
   a hulladékoknak az ásványinyersanyag-kitermelő iparban keletkező hulladék kezeléséről szóló 2006/21/EK európai parlamenti és tanácsi irányelv alapján történő jellemzésével kapcsolatos technikai követelmények kidolgozásáról
   (az értesítés a C(2009) 3013. számú dokumentummal történt)
   (2009/360/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel az ásványinyersanyag-kitermelő iparban keletkező hulladék kezeléséről és a 2004/35/EK irányelv módosításáról szóló, 2006. március 15-i 2006/21/EK európai parlamenti és tanácsi irányelvre (1) és különösen annak 22. cikke (1) bekezdésének e) pontjára,
   mivel:
   
               (1)
            
            
               A 2006/21/EK irányelv rendelkezik a hulladékok jellemzéséről, amely az ásványinyersanyag-kitermelő létesítmények üzemeltetői által készítendő és az illetékes hatóság által jóváhagyandó hulladékgazdálkodási terv részét képezi. Az irányelv II. melléklete felsorol néhány olyan szempontot, amelyet a hulladékok jellemzésének tartalmaznia kell.
            
         
               (2)
            
            
               Az ásványinyersanyag-kitermelésből származó hulladékok jellemzésének célja releváns információk szerzése a hulladékgazdálkodás tárgyát képező hulladékokról annak érdekében, hogy a hulladékok tulajdonságait, viselkedését és jellemzőit értékelni és nyomon követni lehessen, és így biztosítható legyen, hogy a hulladékot hosszú távon környezeti szempontból biztonságos körülmények között kezelik. Ezen kívül az ásványinyersanyag-kitermelésből származó hulladékok jellemzésének meg kell könnyítenie az ilyen hulladék kezelésére vonatkozó lehetőségek, valamint és az ehhez kapcsolódó – az emberi egészség és a környezet védelmét szolgáló – enyhítő intézkedések meghatározását.
            
         
               (3)
            
            
               Az ásványinyersanyag-kitermelésből származó hulladék jellemzéséhez szükséges információkat és adatokat célszerű a rendelkezésre álló releváns és megfelelő információk alapján, illetve szükség esetén mintavétel és vizsgálat útján gyűjteni. Indokolt biztosítani, hogy a hulladékok jellemzéséhez felhasznált információk és adatok e célra alkalmasak, megfelelő minőségűek és az adott hulladékra nézve reprezentatívak legyenek. Az információkat a hulladékgazdálkodási tervben megfelelően, az illetékes hatóság számára kielégítő módon szükséges alátámasztani.
            
         
               (4)
            
            
               Az összegyűjtendő információk részletességének szintjét és a kapcsolódó mintavételi vagy vizsgálati szükségleteket indokolt a hulladék típusához, az esetleges környezeti kockázatokhoz és a tervezett létesítményhez igazítani. Műszaki szempontból indokolt iteratív megközelítés választásának lehetővé tétele a hulladékok megfelelő jellemzésének biztosítása érdekében.
            
         
               (5)
            
            
               Műszaki szempontból helyénvaló a 2009/359/EK bizottsági határozatban (2) rögzített szempontoknak megfelelően inertnek minősített hulladékokat mentesíteni a geokémiai vizsgálat egy része alól.
            
         
               (6)
            
            
               E határozat rendelkezései összhangban vannak a 2006/12/EK európai parlamenti és tanácsi irányelv (3) 18. cikkével létrehozott bizottság véleményével,
            
         ELFOGADTA EZT A HATÁROZATOT:
   1. cikk
   A hulladékok jellemzése
   (1)   A tagállamok biztosítják, hogy a hulladékok jellemzése, amelyet az ásványinyersanyag-kitermelő létesítmények üzemeltetőinek kell elvégezniük, megfeleljen az e határozatban foglaltaknak.
   (2)   A hulladékok jellemzése az információk alábbi, a mellékletben részletesen meghatározott kategóriáira terjed ki:
   
               a)
            
            
               háttér-információk;
            
         
               b)
            
            
               a kiaknázandó lelőhely geológiai jellemzői;
            
         
               c)
            
            
               a hulladék jellege és tervezett kezelése;
            
         
               d)
            
            
               a hulladék geotechnikai viselkedése;
            
         
               e)
            
            
               a hulladék geokémiai jellemzői és viselkedése.
            
         (3)   A hulladék geokémiai viselkedésének értékelése során figyelembe kell venni az inert hulladék meghatározásának a 2009/359/EK határozatban rögzített szempontjait. Abban az esetben, ha e szempontok alapján a hulladék „inertnek” tekintendő, csak a melléklet 5. pontjában említett geokémiai vizsgálat megfelelő része végzendő el.
   2. cikk
   Információk gyűjtése és értékelése
   (1)   A hulladékok jellemzéséhez szükséges információkat és adatokat a (2)–(5) bekezdésben meghatározott sorrendnek megfelelően kell összegyűjteni.
   (2)   Figyelembe kell venni meglevő vizsgálatokat és tanulmányokat, a meglévő engedélyeket is ideértve, valamint geológiai felméréseket, hasonló telepeket, inert hulladékok listáit, megfelelő tanúsítási rendszereket és hasonló anyagokra vonatkozó európai vagy nemzeti szabványokat, amelyek megfelelnek a mellékletben rögzített technikai követelményeknek.
   (3)   Az információk minőségét és reprezentativitását értékelni kell, és azonosítani kell az esetlegesen hiányzó információkat.
   (4)   Abban az esetben, ha a hulladék jellemzéséhez szükséges információ hiányzik, az EN 14899 szabvánnyal összhangban mintavételi tervet kell készíteni, és a mintavételi tervnek megfelelően mintákat kell venni. A mintavételi tervnek a szükségesként azonosított információkon kell alapulnia, így többek között az alábbiakon:
   
               a)
            
            
               az adatgyűjtés célja;
            
         
               b)
            
            
               vizsgálati program és mintavételi követelmények;
            
         
               c)
            
            
               mintavételi helyek, így a fúrómagból, vájathomlokról, szállítószalagról, meddőhányóból, zagytározóból vagy más megfelelő helyről történő mintavétel;
            
         
               d)
            
            
               a minták számára, méretére, súlyára, leírására és kezelésére vonatkozó eljárások és ajánlások.
            
         A mintavétel eredményeinek megbízhatóságát és minőségét értékelni kell.
   (5)   A jellemzési folyamat eredményeit értékelni kell. Szükség esetén ugyanezen módszerek alkalmazásával kiegészítő információkat kell gyűjteni. A végleges eredményt fel kell tüntetni a hulladékgazdálkodási tervben.
   3. cikk
   Ennek a határozatnak a tagállamok a címzettjei.
   
      Kelt Brüsszelben, 2009. április 30-án.
      
         
            a Bizottság részéről
         
         Stavros DIMAS
         
         
            a Bizottság tagja
         
      
   
   
      (1)  HL L 102., 2006.4.11., 15. o.
   
      (2)  Lásd e Hivatalos Lap 46. oldalát.
   
      (3)  HL L 114., 2006.4.27., 9. o.
   
      MELLÉKLET
      
         A HULLADÉKOK JELLEMZÉSÉVEL KAPCSOLATOS TECHNIKAI KÖVETELMÉNYEK
      
      1.   Háttér-információk
      
      Az ásványinyersanyag-kitermelő tevékenység általános hátterének és célkitűzéseinek értékelése és megértése.
      Általános információk gyűjtése az alábbiakról:
      
                  —
               
               
                  a kutatási, kitermelési vagy feldolgozási tevékenység,
               
            
                  —
               
               
                  a kitermelési módszer típusa és leírása és az alkalmazott eljárás,
               
            
                  —
               
               
                  a tervezett termék jellege.
               
            2.   A kiaknázandó lelőhely geológiai jellemzői
      
      A kitermelés és ásvány-előkészítés során keletkezett hulladékegységek azonosítása, az alábbiakra vonatkozó releváns információk szolgáltatásával:
      
                  —
               
               
                  a mellékkőzet jellege, kémiai és ásványtani jellemzői, ideértve az ásványosodott kőzetek és meddőkőzetek hidrotermális elváltozásait is,
               
            
                  —
               
               
                  a lelőhely jellege, a kőzetteléreket és az ásványteléreket is ideértve,
               
            
                  —
               
               
                  a lelőhely mineralizációs tipológiája, kémiai és ásványtani jellemzői, ideértve a fizikai tulajdonságokat, így a sűrűséget, a porozitást, a szemcseméret-eloszlást és víztartalmat, a kitermelt ásványokra, a meddő ásványokra és a hidrotermális úton újonnan keletkezett ásványokra kiterjedően,
               
            
                  —
               
               
                  a lelőhely kiterjedése és geometriája,
               
            
                  —
               
               
                  erózió és szupergén átalakulás kémiai és ásványtani szempontból.
               
            3.   A hulladék és tervezett kezelése
      
      Az egyes kutatási, kitermelési vagy ásvány-előkészítési tevékenységek során keletkező valamennyi hulladék jellegének leírása, a fedőréteget, a meddő kőzetet és a meddő zagyot is ideértve, az alábbiakra vonatkozó információk szolgáltatásával:
      
                  —
               
               
                  a hulladék eredete a kitermelés helyszínén és az adott hulladék keletkezéséhez vezető folyamat, úgymint kutatás, kitermelés, aprítás vagy dúsítás,
               
            
                  —
               
               
                  a hulladék mennyisége,
               
            
                  —
               
               
                  a hulladékszállító rendszer leírása,
               
            
                  —
               
               
                  a kezelés során használandó vegyi anyagok leírása,
               
            
                  —
               
               
                  a hulladék besorolása a 2000/532/EK bizottsági határozat (1) alapján, a veszélyes tulajdonságokat is ideértve,
               
            
                  —
               
               
                  a tervezett hulladékkezelő létesítmény típusa, a hulladék expozíciójának végleges formája és a hulladék létesítményben történő elhelyezésének módja.
               
            4.   A hulladék geotechnikai viselkedése
      
      A hulladék lényegi fizikai jellemzőinek értékelésére alkalmas paraméterek azonosítása, a hulladékkezelő létesítmény típusának figyelembevételével.
      A szóba jöhető releváns paraméterek a granulometria, a plaszticitás, a sűrűség és a víztartalom, a tömörödés foka, a nyírószilárdság és a súrlódási szög, az áteresztőképesség és a hézagarány, a nyomásszilárdság és a megszilárdulás.
      5.   A hulladék geokémiai jellemzői és viselkedése
      
      A hulladék, valamint a hulladékban maradó adalékanyagok vagy maradványok kémiai és ásványtani jellemzőinek megjelölése.
      A csurgalékvizek kémiai jellemzőinek megbecsülése az egyes hulladéktípusokra vonatkozóan a hulladék tervezett kezelésének figyelembevételével, így különösen
      
                  —
               
               
                  a fémek, az oxianion és a só kioldhatóságának értékelése az idő és pH függvényében kioldódási vizsgálattal, és/vagy átöblítéses vizsgálattal és/vagy a kibocsátás időbeli vizsgálatával és/vagy más megfelelő vizsgálattal,
               
            
                  —
               
               
                  a szulfidtartalmú hulladékok esetében statikai vagy kinetikai vizsgálatokat kell elvégezni a savanyú csurgalékvizek keletkezésének és a fémek kimosódásának időbeli meghatározása érdekében.
               
            
         (1)  HL L 226., 2000.9.6., 3. o.